འཇིག་རྟེན་གྱི་བྱ་དངོས་ཡོད་དོ་ཅོག་དགེ་སྐྱོན་གྱི་རྟེན་འབྲེལ་ལས་གྲུབ་པ་ཤ་སྟག་ཡིན་ན་ལྟོས་མེད་ཀྱི་བདེན་པ་ཞིག་ནི་ཅི་ལ་འོང་།བོད་ཀྱི་དེང་རབས་རྩོམ་རིག་གསར་རྩོམ་དང་ཡང་སྒོས་སུ་བརྩམས་སྒྲུང་གསར་རྩོམ་གྱི་ངོས་ནས་བཤད་ན་འགོ་ཚུགས་མ་ཐག་ཡིན་པ་དང་།རྩོམ་པ་པོའི་སྟོབས་ཤུགས་ཞན་པ།མཐོང་ཆེན་བྱེད་མཁན་ཉུང་བ་སོགས་ཀྱི་སྐྱོན་མི་ཉུང་བ་ཞིག་ཡོད།དེ་བཞིནགཞིས་བྱེས་ལྷན་འཛོམསཀྱི་རྩོམ་ཡིག་ཕྱོགས་བསྡུས་དེ་ཡང་ཆ་ཚང་བའི་བདེན་པ་དང་སྐྱོན་བྲལ་གྱི་ཕུང་པོ་ཞིག་ག་ལ་ཡིན།དེས་ན་གཤམ་དུ་ཁོ་བོས་བརྩམ་བྱ་དེའི་ནང་སྣང་ཆུང་དུ་སོང་བའི་གནད་འགའ་ཞིག་གླེང་བར་བྱ་སྟེ།ཕུལ་བྱུང་གི་བརྩམ་བྱ་ཞིག་ཡིན་ན་དེས་མི་རིགས་ཤིག་གི་བློ་སྟོབས་བསྐྱེད་ཐུབ་པ་དང་སྤྱི་ཚོགས་གོང་དུ་འཕེལ་བར་སྐུལ་འདེད་ཀྱི་ནུས་པ་འདོན་ཐུབ།རྩོམ་པ་པོའི་ངོས་ནས་བཤད་ནའང་ངེས་པར་དུ་དུས་རབས་ལ་རྒྱང་བལྟ་བྱེད་ཐུབ་པ་དང་མི་ལ་སྐུལ་སློང་བྱེད་ཐུབ་པའི་ཀུན་སློང་ཞིག་དགོས།གོང་གསལ་བརྩམས་ཆོས་འགའ་ཞིག་གིས་དེའི་ཐད་ནུས་པ་དེ་ཙམ་ཐོན་མེད་པ་སྟེ་ནང་དོན་ལ་མཚོན་ནལ་རྒྱཞེས་པའི་བརྩམ་བྱ་དེ་ནི་བོད་ཀྱི་དེང་རབས་གཞོན་ནུ་མང་པོ་ཞིག་གི་མ་རབས་ཀྱི་བསམ་བློའི་མངོན་ཚུལ་མཚོན་པ་ཞིག་ཡིན་པས།རྩོམ་པ་པོས་ངེས་པར་དུ་དུས་རབས་ཀྱི་མདུན་དུ་ལངས་ནས་དེ་དག་ལ་བློ་སྟོབས་སྐྱེ་བ་དང་རེ་བ་འཆར་བ་བྱེད་དགོས་པ་ཞིག་ཡིན།འོན་ཀྱང་རྩོམ་དེའི་མཇུག་ཏུའདི་ནི་གནམ་གཤིས་ཀྱི་དྲོ་གྲང་སྙོམས་ཤིང་བསིལ་འཇམ་རླུང་བུ་དལ་བུར་ལྡང་བའི་ཉིན་ཞིག་གི་ཕྱི་དྲོ་སྟེ་གསུམ་སླར་ཡང་མཁར་གྲོང་ཆུང་བའི་བཞི་མདོའི་སྲང་ལམ་དུ་འབྱོར་བྱུངཞེས་རྩོམ་མཇུག་བསྡུས་ཡོད།རྩོམ་མཇུག་དེའི་ཐོག་ནས་ནང་དོན་འདི་འདྲ་ཞིག་མཐོང་ཐུབ་པ་སྟེ་ཡིས་མཚོན་པའི་བོད་ཀྱི་དེང་རབས་གཞོན་ནུ་དག་ནམ་ཡང་དེ་ལྟར་འཚོ་བ་སྐྱེལ་བ་དང་དེ་ལྟར་དུས་འདའ་བར་བྱེད་པ་དེ་ཡིན།དེ་ནི་རྩོམ་པ་པོའི་ངོས་ནས་བཤད་ན་དེ་བས་དགོངས་པ་ལེགས་པོ་ཞིག་བཞེས་དགོས་པ་སྟེ།འོ་ན་ང་ཚོའི་མི་རིགས་འདིར་ད་ནས་བཟུང་རེ་བ་མེད་དམ།འཚོ་བ་དེ་ལྟ་བུར་རོལ་རྒྱུ་དེ་དུས་རབས་འདི་ཙམ་མ་ཟད་དུས་རབས་ཕྱི་མའི་བོད་རིགས་གཞོན་ནུའི་འཚོ་ཐབས་སུ་ངེས་སམ།དེ་བཞིནལྕགས་གླངཞེས་པའི་ནང་བྲིས་པའི་ཕུན་ཚོགས་ནི་དོན་དུ་དུས་རབས་དམིགས་བསལ་ཅན་གྱི་འོག་ཐོན་པའི་མི་ཞིག་ཡིན་ཞིང་།རྩོམ་པ་པོས་གྲོང་སྟོད་ཁང་གསར་ལ་བྱུང་བའི་ཆག་སྒོ་མང་པོ་ཞིག་གི་རྒྱུ་ཕུན་ཚོགས་ཀྱི་སྟེང་དུ་གཡོགས་ཡོད་པས་དེ་ནི་དེང་རབས་རྩོམ་པ་པོ་ཞིག་གི་ངོས་ནས་བཤད་ན་བློ་ཕམ་དགོས་པ་ཞིག་རེད།དེ་ཡང་ཚོང་ཟོག་དཔལ་འབྱོར་གྱི་དུས་ཚོད་འདི་འདྲའི་ནང་ཕུན་ཚོགས་ཀྱི་རང་གཤིས་དང་བསམ་བློ་ཡོངས་སུ་དང་ལེན་བྱེད་མི་དགོས་ཀྱང་ཁོའི་བསམ་བློའི་ཕྱོགས་གཅིག་ལ་ངེས་པར་དུ་གདེང་འཇོག་བྱེད་དགོས་པ་སྟེ་ཁོའི་ལྕགས་གླང་ཉོ་འདོད་ཀྱི་བློ་དང་གྲོང་ཁྱེར་ནང་འཇུག་འདོད་ཀྱི་བསམ་པ་སོགས་ཡིན།གལ་ཏེ་ཕུན་ཚོགས་ཀྱི་བསམ་བློ་ལྟར་ལྡན་པའི་མི་ཞིག་ད་ལྟའི་འཚོ་བའི་ནང་མ་ཐོན་ཚེ་ནམ་ཡང་ཕུན་ཚོགས་ཀྱི་ཕ་དང་འདྲ་བར་དལ་དལ་ལྷོད་ལྷོད་ཡོད་ཀྱང་ཕ་ཚ་བུ་རྒྱུད་ཚང་མ་དབུལ་ཞིང་རྨོངས་པའི་འཚོ་བ་སྐྱེལ་རྒྱུ་དེ་ལས་མ་འདས་པས་དེ་ནི་ང་ཚོའི་མི་རིགས་ཀྱི་ཕུགས་རེ་མ་ཡིན་ལ་རྩོམ་པ་པོ་ཞིག་གི་ཕུགས་རེ་ནི་དེ་བས་ག་ལ་ཡིན་སྲིད།